
BIROULUI  PERMANENT

AL

CAMEREI  DEPUTAŢILOR

Vă înaintăm alăturat, raportul comun asupra proiectului de Lege privind aprobarea Ordonanţei de urgenţă a Guvernului nr.43/2021 pentru prelungirea termenului de depunere a declaraţiei anuale privind beneficiarul real al persoanei juridice, prevăzut la art.56 alin.(4) din Legea nr.129/2019 pentru prevenirea şi combaterea spălării banilor şi finanţării terorismului, precum şi pentru modificarea şi completarea unor acte normative, trimis Comisiei pentru buget, finanțe și bănci și Comisiei juridice, de disciplină și imunități, spre dezbatere pe fond, în procedură de urgență, prin adresa nr. PLx.296 din 30 iunie 2021, Camera Deputaților fiind Cameră decizională. 
În raport cu obiectul şi conţinutul său, proiectul de lege face parte din categoria legilor ordinare.
                PREŞEDINTE,                                                   PREȘEDINTE,
       Bogdan – Iulian HUȚUCĂ                        Laura – Cătălina VICOL CIORBĂ

RAPORT COMUN
asupra proiectului de Lege privind aprobarea Ordonanţei de urgenţă a Guvernului nr.43/2021 pentru prelungirea termenului de depunere a declaraţiei anuale privind beneficiarul real al persoanei juridice, prevăzut la art.56 alin.(4) din Legea nr.129/2019 pentru prevenirea şi combaterea spălării banilor şi finanţării terorismului, precum şi pentru modificarea şi completarea 
unor acte normative
În conformitate cu prevederile art. 95 şi 117 alin.(3) din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci și Comisia juridică, de disciplină şi imunităţi au fost sesizate, prin adresa nr. PLx.296 din 30 iunie 2021, spre dezbatere pe fond, în procedură de urgență, cu proiectul de Lege privind aprobarea Ordonanţei de urgenţă a Guvernului nr.43/2021 pentru prelungirea termenului de depunere a declaraţiei anuale privind beneficiarul real al persoanei juridice, prevăzut la art.56 alin.(4) din Legea nr.129/2019 pentru prevenirea şi combaterea spălării banilor şi finanţării terorismului, precum şi pentru modificarea şi completarea unor acte normative.

Conform prevederilor art.75 din Constituţia României, republicată şi ale art.92 alin.(9) din Regulamentul Camerei Deputaţilor, republicat, cu modificările și completările ulterioare, Camera  Deputaţilor este Cameră decizională. 
Senatul, în calitate de primă Cameră sesizată, a adoptat proiectul de lege în ședința din 28 iunie 2021.
La dezbaterea proiectului de lege s-au avut în vedere avizele favorabile ale Consiliului Legislativ, Comisiei pentru apărare, ordine publică şi siguranţă naţională, Comisiei pentru drepturile omului, culte şi problemele minorităţilor naţionale, Comisiei pentru industrii și servicii, Comisiei pentru tehnologia informației și comunicații și Comisiei pentru politică economică, reformă şi privatizare.
Proiectul de lege supus dezbaterii are ca obiect de reglementare derogarea de la alin.(4) al articolului 56 din Legea nr.129/2019, în sensul că, pentru anul 2021, declaraţia anuală privind beneficiarul real al persoanei juridice supuse obligaţiei de înregistrare în registrul comerţului se depune la oficiul registrului comerţului în care este înmatriculată persoana juridică, până la data de 1 octombrie 2021. De asemenea, se introduc mai multe forme şi modalităţi de depunere a declaraţiei, după cum urmează: pot avea formă de înscris sub semnatură privată ori formă electronică, pot fi transmise la oficiul registrului comerţului prin mijloace electronice, cu semnătură electronică sau prin servicii de poştă şi curier, pot fi date şi în faţa reprezentantului oficiului registrului comerţului sau se pot depune, personal sau prin reprezentant, având dată certă, dată de notarul public ori atestată de avocat.
În conformitate cu prevederile art. 62, 64 și 131 alin.(1) din Regulamentul Camerei Deputaților, republicat, cu modificările și completările ulterioare, membrii Comisiei pentru buget, finanţe şi bănci și cei ai Comisiei juridice, de disciplină şi imunităţi au examinat proiectul de lege în şedinţe separate, cu prezență fizică și online.    
Membrii Comisiei juridice, de disciplină și imunități au examinat inițiativa legislativă în ședința din ziua de 9 noiembrie 2021. La ședința Comisiei juridice, de disciplină și imunități deputații au fost prezenți conform listei de prezentă.
Comisia pentru buget, finanțe și bănci a examinat proiectul de lege în ședința din 14 decembrie 2021. La lucrările comisiei, deputații şi-au înregistrat prezenţa conform listei de prezenţă.



La dezbaterea acestui proiectul de lege au participat, în calitate de invitați, doamna Boni Florinela Cucu, Director General în cadrul Ministerului Finanțelor și doamna Anne Marie Duminică, Șef serviciu în cadrul Ministerului Economiei, Antreprenoriatului și Turismului.


În urma examinării proiectului de lege și a opiniilor exprimate, deputații prezenți la lucrările comisiilor au hotărât, cu majoritate de voturi, să propună plenului Camerei Deputaţilor un raport comun de adoptare a proiectul de Lege privind aprobarea Ordonanţei de urgenţă a Guvernului nr.43/2021 pentru prelungirea termenului de depunere a declaraţiei anuale privind beneficiarul real al persoanei juridice, prevăzut la art.56 alin.(4) din Legea nr.129/2019 pentru prevenirea şi combaterea spălării banilor şi finanţării terorismului, precum şi pentru modificarea şi completarea unor acte normative, în forma adoptată de Senat.

În raport cu obiectul şi conţinutul său, proiectul de lege face parte din categoria legilor ordinare.

